**Tiimiyrittäjyys** on opetusneuvos Johannes Partasen keksimä nimitys ulkoisen yrittäjyyden lajille jossa yksilö työskentelee ja oppii yhdessä vertaistensa, eli toisten yrittäjien, kanssa. Tällaisia yksilöitä kutsutaan tiimiyrittäjiksi. 

Tiimiyrittäjyys – tai "tiimiyrittäminen" – on syntynyt ideana Jyväskylän ammattikorkeakoulun yritystoiminnan kehittämisen koulutusohjelma Tiimiakatemialla vuonna 1993. Partanen perusti ko. yksikön ja ohjelman. Sen kantavana ideana oli, että yrittäjyyttä ei tarvitse toteuttaa yksin, vaan sitä voidaan tehdä tiimissä. Samalla ohjelman opiskelija suoritti opintojaan oppimalla yhdessä muiden kanssa. 

Tiimiakatemian tiimiyrittäjyyttä toteutetaan yleensä korkeakouluopintojen yhteydessä, joskin sitä voidaan luonnollisestikin tehdä myös muissa yhteyksissä, esimerkiksi toisen asteen ammatillisessa koulutuksessa tai sisäisen yrittäjyyden muotona työelämässä. 

Partasen mukaan tiimiyrittäjyyden käyttö laskee korkeakouluopiskelijoiden yrittäjäksi ryhtymisen kynnystä ja nopeuttaa yksilöiden oppimista. Esimerkiksi vuonna 2010 Jyväskylän ammattikorkeakoulun Tiimiakatemian opiskelijoista 37 % ryhtyi yrittäjäksi heti valmistuttuaan opinnoistaan ja 47 % kahden vuoden sisällä valmistumisestaan .

Tiimiakatemian tiimiyrittäjyys on saanut vaikutteita muun muassa oppivien organisaatioiden käytänteistä, itsejohdetusta oppimisesta, amerikkalaisista johtamis- ja tiiminrakennusopeista sekä sosiokonstruktivismista. Yhtenäistä, tiukan dogmaattista määritelmää tiimiyrittäjyydelle ei Partasen mukaan kuitenkaan ole.
Tällä hetkellä (v. 2013) tiimiyrittäjyyden edistäjänä toimii jyväskyläläinen Partus Oy. Yritys käyttää TA Network Oy:n omistamia tiimiyrittäjä® ja teampreneur® -tavaramerkkejä.  

Tiimiyrittäjyyttä käytettiin ja toteutettiin vuoden 2013 talvella opetusympäristöissä muun muassa Jyväskylän ammattikorkeakoulussa (tradenomiopinnot), Tampereen ammattikorkeakoulussa (tradenomi- ja ylemmän ammattikorkeakoulun opinnot), Turun ammattikorkeakoulussa (estenomiopinnot), Debrecenin yliopistossa Unkarissa (maisterin opinnot), Mondragonin yliopistossa Espanjassa (bachelor- ja maisterin opinnot) sekä Team Academie Nedelandsissa Alankomaissa (bachelor opinnot).

Lähteet
-------

1. ↑  Partanen, Johannes. 2012. Tiimiyrittäjyyden manifesti. Viitattu 25.4.2013.  (Arkistoitu – Internet Archive)
2. ↑  Leinonen, Niina & Partanen, Timo & Palviainen, Petri. 2001. Tiimiakatemia – Tositarina tekemällä oppivasta organisaatiosta. PS-kustannus. ISBN 952-451-047-2.
3. ↑  Tietoa toisen asteen koulutuksen ja tiimiyrittäjyyden yhteydestä: Tuuri, Hanna. 2011. Let’s HOPE – Kohti yrittäjyyden oppimisen vallankumousta. Valtakunnallinen HOPE –projekti. ISBN 978-952-99808-5-7.
4. ↑  Ammattikorkeakoulujen ja opetusministeriön yhteinen ja yhtenäinen opiskelijapalautteen koontijärjestelmä OPALA 2010.
5. ↑  Katso esimerkiksi: Partanen, Johannes. 2012. Tiimivalmentajan parhaat työkalut. Partus Oy. ISBN 978-952-67208-7-6.
6. ↑  Patentti- ja rekisterihallitus. 2013. Tavaramerkkitietokanta, hakusanalla "tiimiyrittäjä", rekisterinumero 252354. Viitattu 25.4.2013.
7. ↑  The Trademarks and Designs Registration Office of the European Union. 2013. CTM-ONLINE, hakusanalla "teampreneur", rekisterinumero 007264658. Viitattu 25.4.2013.  (Arkistoitu – Internet Archive)
8. ↑  Osuuskunta Tiimiakatemia Learning Network:in sivusto. Viitattu 25.4.2013.  (Arkistoitu – Internet Archive)